b'\n_START_ARTICLE_\nFunafuti\n_START_SECTION_\nZgodovina\n_START_PARAGRAPH_\nPrvi naseljenci so na Funafuti pri\xc5\xa1li s Samoe, ime je dobil po lokalnem poglavarju Funi. Kot prvi zahodnjak ga je leta 1819 obiskal Britanec Arent Schuyler de Peyster in ga poimenoval Elliceov otok (po politiku Edwardu Elliceu). Nato ga je leta 1841 obiskala ameri\xc5\xa1ka ekspedicija pod vodstvom Charlesa Wilkesa, nakar so posest nad njim razglasile Zdru\xc5\xbeene dr\xc5\xbeave Amerike. Kmalu po tistem so ve\xc4\x8dino prebivalcev odpeljali perujski lovci na su\xc5\xbenje, \xc5\xa1e nekaj let kasneje pa so pri\xc5\xa1li misijonarji in pokristjanili oto\xc4\x8dje. Leta 1892 je celotna oto\xc5\xa1ka skupina postala britanski protektorat, do leta 1978, ko se je Tuvalu osamosvojil.\n_START_SECTION_\nDruga svetovna vojna\n_START_PARAGRAPH_\nMed drugo svetovno vojno je 2. oktobra 1942 ameri\xc5\xa1ka mornarica zasedla Funafuti (operacija Fetlock), da bi zavarovala severni prehod proti Samoi in Fid\xc5\xbeiju. Enota Seabees je zgradila letali\xc5\xa1\xc4\x8de, ki je po raz\xc5\xa1iritvi naslednje leto omogo\xc4\x8dalo celo operacije bombnikov B-24 Liberator. Japonci so zasedbo odkrili \xc5\xa1ele marca 1943 in nekajkrat bombardirali bazo, a atola niso nikoli osvojili. V kasnej\xc5\xa1ih fazah vojne je infrastruktura na Funafutiju slu\xc5\xbeila v podporo operacijam na Marshallovih otokih, tu so pre\xc4\x8drpavali gorivo s tankerjev na manj\xc5\xa1e oskrbovalne ladje, ki so ga dostavljale floti v bojni coni. Na koncu se je boji\xc5\xa1\xc4\x8de pomaknilo proti severu, zato je baza izgubila na pomenu in je predstavljala zgolj postojanko za letala.\n_START_SECTION_\nGeografija\n_START_PARAGRAPH_\nAtol obkro\xc5\xbea laguno, ki meri pribli\xc5\xbeno 21 km v dol\xc5\xbeino in 16 km v \xc5\xa1irino. Vanjo vodi ve\xc4\x8d plitvih o\xc5\xbein med otoki, glavni sta Te Buabua na severu in Te Ava Mateika na jugu. Te Buabua so ameri\xc5\xa1ki marinci med drugo svetovno vojno umetno poglobili. Najve\xc4\x8dji otok, Fongafale, ima obliko obrnjene \xc4\x8drke L, le\xc5\xbei na severovzhodnem robu in meri pribli\xc5\xbeno 13 km v dol\xc5\xbeino, v \xc5\xa1irino pa le 50\xe2\x80\x93150 m (razen v pregibu)._NEWLINE_Otoke pora\xc5\xa1\xc4\x8dajo palme in slanoljubo grmi\xc4\x8devje, del zunanjih obal pa tudi mo\xc4\x8dvirja z mangrovami. V naravoslovju je Funafuti znan tudi kot lokacija, kjer je Sir Edgeworth David izvrtal 340 m globoko vrtino in z vzorcem, ki so ga vse do te globine sestavljali izklju\xc4\x8dno zbiti ostanki v plitvinah \xc5\xbeive\xc4\x8dih organizmov, potrdil Darwinovo hipotezo o nastanku atolov.'